
DESPRE NEŞTIUTELE JUDECĂŢI 

Un călugăr din Egipt, mergând la 
Alexandria să-şi vândă lucrul mâinilor sale - 
că lucra la coşniţe - a văzut o înmormântare. 
Murise ighemonul acelei cetăţi, un mare 
păgân, care omorâse mii de creştini, că era 
pe timpul marilor persecuţii. Era o zi frumoasă 
şi mergea tot oraşul după el, îl ducea la 
groapă. 

Când a ajuns acasă, un pustnic mare, 
care vieţuia în pustie de 60 de ani şi trăia 
numai cu rădăcini şi cu ce găsea prin pustie, 
a fost găsit mâncat de o hienă. 

Atunci s-a gândit călugărul: „Ighemonul, 
care a omorât mii de creştini, cu câtă cinste 
mergea la groapă, iar ăsta care a slujit lui 
Dumnezeu 60 de ani şi a trăit numai în post şi 
rugăciune, l-a mâncat hiena! Ce fel de judecăţi 
are Dumnezeu? Mi se pare că Dumnezeu, 
fiind prea bun, îngăduie şi lucruri nedrepte. 

Am să mă rog lui Dumnezeu să-mi arate 
cum sunt judecăţile Lui, că şi unii oameni 
judecă împotriva proniei, a purtării de grijă a 
lui Dumnezeu. Cutare este rău, este păcătos, 



şi-i merge bine. Altul este bun, dar copiii îi 
sunt răi, femeia îi este bolnavă, iar el scapă 
de un necaz şi dă peste altul. 

Unul este rău şi trăieşte mult, iar altul este 
bun şi moare devreme. Uite, un creştin este 
bun, se roagă lui Dumnezeu, posteşte, şi 
numai de scârbe dă, iar altu-i rău, înjură, bea, 
şi pe acela nu-l pedepseşte Dumnezeu". 

Şi aşa, călugărul a observat multe lucruri 
de acestea, cum zice la Proorocul leremia: 
Doamne, ce este, căci calea celor răi 
sporeşte şi calea celor drepţi totdeauna este 
în necaz? 

Şi din ziua aceea a început să se roage: 
„Doamne, arată-mi judecăţile Tale, ca să nu 
judec!" Şi a început a se ruga călugărul acela 
lui Dumnezeu, să-i arate judecăţile Lui; cum 
de unul, săracul, care-i sfânt şi drept, este 
bolnav, suferă, dă de necazuri, de scârbe, iar 
altul păcătos îşi face de cap, este sănătos şi 
bogat, are trecere, ajunge mare în dregătorii, 
în cinste, şi în toate îi merge bine. 

Şi s-a rugat călugărul mult timp lui 
Dumnezeu să-i arate cum sunt aceste 
nedreptăţi, că cei buni de multe ori dau de 
greu şi celor răi le merge bine. 

„Să-mi arate Dumnezeu judecăţile Lui, că 
şi eu de multe ori m-am tulburat de lucrul 



acesta, că am văzut multe nedreptăţi, pe care 
mi se pare mie că Dumnezeu Ie-a îngăduit". 

Iar Preabunul Dumnezeu, fiindcă omul nu 
ştie judecăţile Lui, i-a arătat într-un chip ca 
acesta judecăţile Sale, deşi putea să-l piardă 
pentru această iscodire, că voia să ştie tainele 
lui Dumnezeu, pe care nu le ştiu nici îngerii. 
Dar pentru că-l iubea, căci avea viaţă sfântă, 
a vrut să-l înţelepţească, căci judecăţile lui 
Dumnezeu nimeni nu le poate şti. 

Odată a plecat pustnicul singur la 
Alexandria să-şi vândă coşniţele, că era cale 
de trei zile. Dar cum a pornit de la peştera lui, 
într-o poiană frumoasă, i-a ieşit în cale un alt 
călugăr, tânăr, foarte frumos. 

- Blagosloveşte, părinte! 

- Domnul, fiule, să te blagoslovească! 

- Unde mergi, părinte? 

- Mă duc până la târg, să-mi vând lucrul 
mâinilor. 

Ei vindeau coşniţele şi cumpărau pâine, 
făceau pesmeţi, şi se hrăneau cu verdeţurile 
care le mai găseau prin pustie. 

- Părinte, eu tot la Alexandria merg. 

- Slavă lui Dumnezeu că am tovarăş de 
drum! 

După ce i-a luat sarcina bătrânului, 
călugărul cel tânăr i-a spus: 

- Părinte, uite ce este. Ştii ce trebuie să 
facă călugării când merg la drum! Să se roage 
tot timpul şi să vorbească cu Dumnezeu. Asta 
este datoria călugărului şi a creştinului, când 
merg pe drum, să se roage. 



H0S>0<^ 








• 


6 







- Aşa, părinte, până ia Alexandria ne 
căutăm de rugăciune! 

- Să nu vorbim un cuvânt! i-a zis cel tânăr. 
Mergând noi pe drumul ăsta trei zile, ai să 
vezi la mine nişte lucruri înfricoşate. Să nu 
vorbeşti, să nu mă judeci şi să nu-ţi calci 
jurământul! 

- Da, fiule! Dacă mi-o ajuta Dumnezeu, nu 
voi mai vorbi! 

Şi au pornit amândoi. Călugărul tânăr 
ducea coşniţele şi mergeau tăcând. 

Pe la amiază, când soarele ardea foarte 
tare, au dat de un sat şi au ieşit înaintea lor 
doi oameni tineri: 

- Părinţilor, de acum nu mai puteţi călători, 
pentru că soarele arde foarte tare. Haideţi la 
noi! 

Acei doi tineri i-au primit cu mare cinste, 
căci în Orient, în timpul zilei nu poţi călători, 
decât numai dimineaţa şi seara. Şi acolo aşa-i 
tradiţia, cum te-a primit în casă, să te spele pe 
picioare. Mântuitorul a spus lui Simon fariseul: 
Am intrat în casa ta, apă pe picioarele Mele n-ai 
turnat! Pentru că acolo nisipul este foarte 
fierbinte şi când ai ajuns în casa omului şi-ţi 
dă oleacă de apă rece pe picioare, îţi face un 
mare bine. Acei tineri, când au aflat că sunt 
din pustia Schetică, unde erau numai călugări 
sfinţi - Sfântul Antonie cel Mare, Sfântul 

Tinerii aceia aveau în casă un vas de argint, 
foarte scump, ce rămăsese din neam în 
neam. în acel vas le-au pus mâncare 
pustnicească, din evlavie, dându-le cuvenita 
cinste. 

Călugării au mâncat, au mulţumit, şi s-au 
dus să se odihnească, că erau obosiţi. 

Spre seară, când să plece la drum, 
călugărul cel tânăr a furat vasul de argint. 
Călugărul cel bătrân a văzut şi se gândea: „la 
uite! Ne-au primit oamenii cu atâta cinste, 
ne-au spălat picioarele, ne-au dat mâncare, şi 
călugărul ăsta a furat blidul de argint". 

Mergând ei mai încolo, au trecut peste o 
punte. Călugărul cel tânăr a făcut cruce pe 
acel vas şi l-a aruncat în apă. Bătrânul a 
văzut şi se gândea: „Ce nedreptate! De ce o fi 
luat blidul şi l-a aruncat în apă? De ce nu l-a 
lăsat acolo?" Dar a tăcut, că avea legământ 
ca până la Alexandria să nu vorbească. 

Seara au ajuns la alţi doi tineri. Şi aceia 
le-au ieşit înainte, i-au primit cu dragoste, le-au 
spălat picioarele, cum este obiceiul, şi le-au 
dat odihnă. Aceia aveau un copilaş de câteva 
luni. 

Dimineaţă, când să plece, călugărul cel 
tânăr s-a dus la leagănul copilului, fără să 
observe părinţii lui, şi l-a ucis. 




Bătrânul a văzut şi zicea în mintea lui: „Cu 
ce criminal am pornit eu la drum! Acolo a furat 
blidul de argint, aici a omorât copilul!" 

A doua zi pe la amiază, trecând printr-un 
sat, Ie-a ieşit în cale un gospodar: 

- Părinţilor, este căldură mare. Haideţi la 
noi să vă odihniţi câteva ore şi mai către 
seară veţi pleca iarăşi! 

Omul acela avea un câine rău legat, care 
păzea toată gospodăria. Mai către seară, 
când a început a se răcori, au plecat. 
Călugărul cel tânăr s-a întors şi fără să 
observe stăpânul, a făcut o cruce peste câine 
şi câinele a sărit în sus şi a murit. Atunci 
bătrânul vedea, dar tăcea: „Ce treabă-i asta? 

Acolo a furat blidul de argint, dincolo a gâtuit 
copilul, aici a omorât câinele!" 

Mergând ei a doua zi, în drum au trecut pe 
lângă o cârciumă. Acolo nu mai vorbeau de 
Dumnezeu, vorbea alcoolul în capul lor: 
chiuiau, cântau, fluierau, înjurau; şi când i-au 
văzut pe călugări, au început a striga: „Uite 
popa, măi!" - omul când este beat, nu mai 
vorbeşte el, vorbeşte diavolul! 

Călugărul cel bătrân n-a zis nimic, îşi 
căuta de drum. Dar cel tânăr se întoarce spre 
cârciumă şi face trei metanii. După ce s-a 
închinat la cârciumă a plecat mai departe. 

în marginea pădurii era un sat şi o biserică 
pustie. Nu avea nici cruce, uşile luate, 
geamuri sparte; biserică pustie, părăsită de 
vreo 40 de ani. Călugărul cel tânăr a luat 
câteva pietricele, Ie-a însemnat cu Sfânta 
Cruce şi a început a arunca în biserică. 

Dar călugărul cel bătrân zicea în mintea 
lui: „la uite, măi! Dacă ar fi de la Dumnezeu, 
n-ar fi făcut acestea. Dar este de la diavolul, 
că la cârciumă s-a închinat, iar în biserică 
aruncă cu pietre". Dar nu avea voie să 
vorbească. Mai era până la Alexandria o zi. 

A treia zi dimineaţă ajung la o casă 
acoperită cu paie şi cu stuf. Pe prispa casei 
erau cinci copilaşi care plângeau. Călugărul 
cel bătrân Ie-a dat ceva şi i-a întrebat: 

- De ce plângeţi? 

- Ieri au îngropat-o pe mama! 

- Dar tată aveţi? 

- Tata a murit anul trecut. 

Ei n-aveau, săracii, nici tată, nici mamă. Şi 
vorbind ei, călugărul cel tânăr a dat foc casei. 







1 'r^f 




Copiii au fugit care încotro. Dar bătrânul n-a 
zis nimic, că abia seara ajungeau la Alexandria. 

Când au ajuns, acolo era o vilă mare şi 
proprietarul nu era acasă. Călugărul cel tânăr 
s-a suit pe vârful casei şi într-un ceas a 
desfăcut toată casa. A sfărâmat acoperişul, 
uşile, geamurile, tot ce era în casă a stricat. 







Cel bătrân s-a minunat cum într-un ceas a 
sfărâmat toată casa, şi s-a speriat când a 
văzut. Călugărul cel bătrân se gândea: 
„Acesta este om? Doamne, cât am să mai 
rabd eu pe ucigaşul acesta? Acolo s-a 
închinat la cârciumă, dincolo a bulgărit 
biserica! Aici a stricat casa! Ăsta numai rele 
tace!" Dar acum, fiindcă ajunsese la 
Alexandria, putea vorbi. Când s-a dat jos 
acela, după ce a sfărâmat toată casa omului, 
l-a luat deoparte şi l-a întrebat: 

- la ascultă, frate! De acum nu mai pot 
tăcea! A fost jurământ între noi să nu vorbim 
până aici. Să-mi spui tu mie ce eşti tu! Drac 
eşti, om eşti, ori înger eşti! 

- Dar de ce, părinte? Am făcut ceva rău? 

- Măi, dar de trei zile, de când mergem 
împreună, ai făcut numai lucruri rele! 

- Dar ce-am făcut, părinte, rău? 

- Păi bine, măi, oamenii aceia de acolo, 
când ne-am coborât din munte, nu ne-au 
primit? Nu ne-au ospătat? Şi ce au avut ei 
mai scump, un blid de argint, nu l-ai furat de 
acolo şi l-ai aruncat în apă? 

- Şi ce zici, părinte? 

- Rău ai făcut! Mare sminteală, că oamenii 
aceia ne judecă că am furat! 

- Părinte, trei lucruri mari şi bune am făcut 
acolo! Blidul acela de argint era litierul de la 

biserica din acel sat. îl furase străbunicul 
acelora, dar ei nu ştiau. Era scris pe dânsul 
cu slovă bisericească veche: „Acesta este 
litierul bisericii Sfântul Nicolae, donat de 
familia cutare, şi cine îl va înstrăina de la 
biserică să stea în iad până îl va întoarce 
înapoi". 

Aşa scria pe blid. Şi din cauza blidului 
aceluia, nouă suflete care l-au folosit se 
munceau în iad. Şi acum aveau să meargă şi 
aceştia în iad, fiindcă îl foloseau. Şi mie mi-a 
fost milă de dânşii şi am furat blidul; dar mie 
nu mi-a trebuit, că l-am aruncat în apă. 

A doua zi va veni paraclisierul bisericii să 
se scalde în apa aceea, şi va afla vasul. Acela 
de la biserică, cunoscând slova bisericii, o să-l 
ducă la preot. Şi când va pune blidul în 
Sfântul Altar, cei nouă vor ieşi din iad, pentru 
că este scris acolo: „Să stea în iad până îl vor 
întoarce înapoi". 

Deci eu, părinte, trei lucruri bune am făcut 
acolo: i-am scos şi pe acei nouă din iad, i-am 
păzit şi pe aceştia vii să nu intre, şi am dat şi 
blidul bisericii înapoi, ca să-l aibă, că era de 
mare nevoie. Şi tu zici că rău am făcut, dar eu 
bine am făcut! 

Atunci s-a minunat bătrânul, „la uite, frate, 
cum a fost. Şi eu socoteam că este hot, că a 
furat blidul!" 

- Dar când ai ucis copilul, tot bine ai 
făcut? 

- Bună treabă am făcut şi acolo. 

- Cum, ai omorât copilul şi zici că bună 
treabă ai făcut? 

- Stai şi nu judeca după mintea ta! Ai 
văzut copilaşul acela? El era zămislit în ziua 
de Paşti. Şi avea pus canon de la Dumnezeu, 
pentru că nu s-au înfrânat părinţii în ziua 
învierii Domnului, copilul avea să ajungă la 20 
de ani comandant de tâlhari şi avea să 
omoare pe părinţii lui. Acesta era canonul 
pentru neînfrânarea lor; şi multă lume avea să 
omoare şi mari tulburări avea să facă în lume, 
pentru că a fost zămislit într-o zi aşa de mare. 

Eu aici am făcut trei mari lucruri bune: am 
trimis sufletul copilaşului la cer curat, am 
scăpat pe părinţii lui de ucidere de mâna 
propriului lor fiu, şi ei, găsind copilul mort, vor 
plânge foarte mult şi, prin plânsul acela, li se 
iartă şi păcatul că l-au zămislit în ziua de 
Paşti. Şi tu zici că rău am făcut, dar eu bine 
am făcut! 

- Dar acolo, de" ce ai omorât câinele 
omului? 

- Şi acolo am făcut treabă bună! Câinele 
acela păzea toată gospodăria, dar a doua zi 
avea să turbeze. Şi când trebuia să vină 
stăpâna să-i dea de mâncare, avea s-o muşte 
şi mare scârbă avea să fie la casa omului! 

Fiindcă ne-a primit pe noi, mi-a fost milă 
de ei şi am omorât câinele mai înainte, să n-o 
muşte pe stăpână. Şi tu zici că rău am făcut, 
dar eu bine am făcut! 

- Dar la cârciumă de ce ai făcut cruce şi 
te-ai închinat? 




Iii 

- Şi acolo am făcut treabă bună! în 
cârciuma aceea veniseră cei mai mari 



gospodari din sat: epitropul bisericii, primarul 
şi un mare gospodar. Ei s-au sfătuit să pună 
mână de la mână şi să facă biserica din sat 
care era părăsită. Atunci când am trecut noi, 
ei au zis: „Doamne ajută să facem biserica!" 

Măcar că erau în cârciumă, eu am văzut 
că oamenii au vrut să facă treabă bună, am 
făcut şi eu trei metanii şi am zis: 

- Doamne, ajută-le să facă biserica! 

Şi tu zici că rău am făcut, dar eu bine am 
făcut. Eu nu m-am închinat la cârciumă, m-am 
închinat lui Dumnezeu, să le ajute celor ce au 
pus hotărâre să refacă biserica părăsită. 

S-a minunat bătrânul, zicând: „Nici aici nu 
am avut dreptate!" 

- Dar acolo, când am ajuns în marginea 
satului, de ce ai aruncat cu pietre în biserică? 

- Aceea era biserica cea pustie! Şi 
biserica fiind pustie, dracii jucau pe Sfânta 
Masă, pe geamuri, pe biserică şi râdeau de 
pustiirea lăcaşului lui Dumnezeu, şi mi-a fost 
ciudă. Şi ai văzut că am făcut cruce pe acele 
pietricele şi am început a azvârli în biserică, 
iar pe diavolii care au fugit de acolo, fiind loviţi 
de pietre, tu nu i-ai văzut! Eu n-am aruncat cu 
pietre în biserică, ci i-am alungat pe diavolii 
care erau acolo! 



20 




21 



- Dar acolo de ce ai dat foc la casa 
copiilor? Ai văzut copilaşii şi nu ţi-a fost milă 
de ei? 

- Ba mi-a fost mai milă decât ti-a fost tie! 
Şi am făcut foarte bine. Ai văzut că acei 
copilaşi nu aveau nici mamă, nici tată, şi au 
rămas cu cocioaba aceea de casă. Dar nu 
ştiau ei că în prispa casei este o comoară 
ascunsă de un străbunic de-al lor. Un vas cu 
bani de aur curat. Şi eu am dat foc casei, că 
ei trăiau în sărăcie şi nu ştiau că au comoara 
în prispa casei. 

După câteva zile, copiii vor căuta pe-acolo 
să vadă ce-a mai rămas, şi vor da de această 
comoară şi o să cheme pe un moş de-al lor, 
care-i epitropul bisericii. Acela, fiind un om cu 
frica lui Dumnezeu, va lua în grija sa copiii 
aceia şi cu banii găsiţi le va face o casă mare 
cu tot ce le trebuie, o să-i poarte prin şcoli şi o 
să ajungă oameni mari şi credincioşi. 

Şi tu zici că rău am făcut, părinte, că am 
dat foc casei, dar eu am făcut bine, că dacă 
nu dădeam foc casei, nu găseau comoara! 

- Dar aici de ce-ai stricat casa? 

- Părinte, casa asta frumoasă a fost făcu- 
tă cu bani de furat. Şi era poruncit de la 
Dumnezeu aşa: „Fiindcă s-â făcut cu 
osteneală străină şi cu bani de furat, aici 



bărbat cu femeie niciodată nu vor putea trăi! 
Femeia trebuia să moară la primul născut. 
Numai bărbatul văduv avea să trăiască toată 
viata în casa aceasta". 

Şi am stricat casa, că ei sunt duşi la o 
nuntă, şi când vor veni şi vor vedea că totul 
este sfărâmat, vor face înapoi o casă mai 
mică, cu osteneala lor proprie, şi nu va mai 
muri nevasta la primul copil. 

Şi tu zici că rău am făcut, dar eu am făcut 
bine, după voia lui Dumnezeu. 

Atunci a întrebat călugărul: 

- Să-mi spui tu mie, măi frate, câte minuni 
mari ai făcut, ce eşti tu? 

- Dar să-mi spui şi sfinţia ta, ce te-ai rugat 
lui Dumnezeu! 

- Eu mă rog de câţiva ani să-mi arate 
Dumnezeu judecăţile Lui, că mi s-a părut că 
multe lucruri nedrepte îngăduie Dumnezeu în 
lumea asta. 

- Da? Dar n-ai auzit ce zice Dumnezeu 
prin Isaia Proorocul? Pe cât este mai înalt 
cerul decât pământul, pe cât este de departe 
răsăritul de apus, pe atât sunt mai departe 
judecăţile Mele de judecăţile voastre şi gân- 
durile Mele de gândurile voastre, fiii 
oamenilor. 

N-ai auzit pe Solomon ce spune? Pe cele 
mai grele decât tine nu le ridica şi pe cele mai 
adânci decât tine nu le cerca, ca să nu mori! 

N-ai auzit pe David Proorocul care zice? 
Judecăţile Domnului sunt adânc mult! 

Cum ai îndrăznit tu, un om, să cerci 
judecăţile lui Dumnezeu, pe care nici 
arhanghelii, nici heruvimii nu le ştiu? Dar 
Dumnezeu n-a vrut să te piardă, că putea să 
te piardă pentru iscodirea asta. dar, ştiind 
ostenelile tale, m-a trimis pe mine. părinte, să- 
ţi arăt că judecăţile lui Dumnezeu nu sunt ca 
ale oamenilor. 

Vezi câte ai judecat tu de mine } Câte am 
făcut, ţi s-au părut că sunt rele. că sunt 
ucigaş, că am furat vasul, că am dat foc 
casei, şi câte am făcut. Dar ele au fost toate 
bune foarte şi toate de mare folos s-au făcut. 
Au fost bune după judecăţile lui Dumnezeu, 
nu după judecăţile oamenilor! 

Deci, părinte sfinte, să nu mai 
îndrăznească nimeni din oameni să cerce 
judecăţile lui Dumnezeu, că nici îngerii nu pot 
şti judecăţile Lui! 

Dar, fiindcă eşti om, Dumnezeu te-a iertat, 
însă m-a trimis să te înţelepţesc să nu mai 
îndrăzneşti să iscodeşti judecăţile Lui, că 
judecăţile lui Dumnezeu sunt adânc mult şi nu 
le poate şti nimeni, nici îngerii din ceruri. 



ALT CUVÂNT 

DESPRE JUDECĂŢILE 

LUI DUMNEZEU 

Un pustnic de lângă cetatea Emesei, din 
Siria, avea mare dar şi lumea avea mare 
evlavie la el. însă el se gândea aşa: 
„Doamne, prea bun eşti Tu, că văd că la cei 
răi le merge bine, iar cei buni au necazuri şi 
scârbe. Cum, Doamne, de îngădui Tu aşa cu 
bunătatea Ta cea fără de margini?" Apoi şi-a 
zis: „Am să mă rog lui Dumnezeu să-mi 
arate cum sunt judecăţile Lui". 

Că sunt unii oameni care judecă 
împotriva -proniei, a purtării de grijă a lui 
Dumnezeu: Cutare este râureşte păcătos, şi-i 
merge bine. Altul este bun, dar copiii sunt răi, 
femeia este bolnavă, iar el scapă de un 
necaz şi dă peste altul. 

Unul este rău şi trăieşte mult, iar altul 
este bun şi moare devreme. Uite, un creştin 
este bun, se roagă lui Dumnezeu, posteşte şi 
numai de scârbe dă, iar altu-i rău, înjură, 
bea, şi pe acela nu-l pedepseşte Dumnezeu, 
cum zice la Proorocul leremia: Doamne, ce 
este, căci calea celor răi sporeşte şi calea 
celor drepţi totdeauna este în necaz? 

Şi din ziua aceea a început să se roage: 

„Doamne, arată-mi judecăţile Tale, ca să nu 

judec!" Rugându-se el aşa, odată a avut 

UJ nevoie să se ducă la cetatea Emesei. Şi 

rugându-se el, i-a apărut înainte un înger şi i-a 



zis: 

- Părinte, bagă de seamă, te duci la m 
m Emesa! Dumnezeu are să-ti arate mari taine, Iu 

dar să nu te sminteşti! Când ajungi la oraşul 
Emesa, să bagi de seamă că în marginea 
oraşului este o grădină mare, înconjurată cu 
copaci, cu garduri, o livadă. Şi să bagi de 
seamă că într-un loc s-a rupt oleacă gardul şi 
este un copac cu o scorbură mare. 

Să bagi de seamă că acolo alături de 
grădină, unde-i copacul cel cu scorbură, 
este o fântâniţă. Şi lângă fântână este o 
cărare, iar dincolo este drumul mare. Să te 
duci în grădina aceea şi să intri în scorbura 
copacului. Să stai acolo ascuns şi să te uiţi 
spre fântână. Şi ce-i vedea acolo, ai să te 
foloseşti mult. 

Pe urmă îngerul a dispărut. Pustnicul, 
când a ajuns la cetatea Emesei, a văzut 
fântâna, a văzut copacul acela cu scorbură 
mare în dreptul fântânii, a văzut şi gardul 
unde era rupt. A intrat acolo, s-a băgat în 
scorbură şi se ruga la Dumnezeu. Şi, stând 
el acolo şi rugându-se, vede că vine un boier 
călare pe un cal frumos. A venit la fântână, 
s-a dat jos de pe cal şi i-a dat drumul să 
pască. Şi el a stat, a băut apă şi a scos 150 
de galbeni de aur. I-a numărat şi pe urmă s-a 
culpat şi s-a odihnit. Dar el în loc să-i pună în 
buzunar, i-a pus alăturea. 

Când s-a trezit el, prima lui grijă a fost 
calul. îi dăduse drumul să pască. Calul se 
depărtase mai încolo, dar păştea. 




Şi el a fugit, a ajuns calul, dar banii i-au 
căzut şi au rămas la fântână. El n-a observat 
că i-au căzut banii acolo. S-a suit pe cal şi s-a 
dus înainte. Părintele pândea din scorbură. 

în timpul acesta boierul şi-a dat seama 
că nu are banii la el, că i-au căzut la fântână, 
şi s-a întors înapoi. Şi găseşte pe bătrânul 
ăsta. 

- Moşule, n-ai găsit aici o pungă cu 
galbeni? 

Ăsta nu ştia nimic: 

- N-am găsit nimic. 

- Moşule, scoate banii! Unde i-ai pus? 

- Cucoane, n-am găsit nici un galben! 

- Ei! Scoate banii că te omor! 

- Cucoane, nu ştiu nimic! 

Boierul a crezut că a ascuns banii şi 
minte. A scos baltagul şi i-a dat în cap şi l-a 
omorât. A luat şi a scos toate din desagi, a 
căutat prin hainele lui şi n-a găsit banii. 

Dacă a văzut boierul că l-a omorât pe 
ăsta şi nici banii nu i-a găsit, s-a suit pe cal şi 
a plecat dându-şi palme şi văitându-se că a 
omorât om nevinovat. Şi # s-a dus călare 
bătându-se. 

Atunci părintele care pândea din 
scorbură a zis: „la uite măi, câtă nedreptate 
s-a făcut la fântâna asta! Cine a pierdut banii, 
cine i-a găsit şi pe cine a omorât? Vai de 
mine, mare nedreptate a făcut Dumnezeu 
aici! Boierul a omorât pe bătrânul ăsta 
nevinovat şi celălalt a luat banii şi s-a dus în 
lumea lui". 



Şi cum se gândea el aşa, a venit din 
nou îngerul Domnului în chip de tânăr. 

- Părinte, părinte, ieşi din scorbura asta 
şi hai să stăm de vorbă! 

A ieşit părintele şi îngerul l-a întrebat: 

- Ce ai văzut şi cum ţi s-a părut? 

- Doamne, dar aici la fântâna asta 
numai nedreptăţi a făcut Dumnezeu. Cine a 
pierdut banii, cine i-a găsit şi cine a fost 
omorât! 

- Părinte, mata ai vrut să ştii judecăţile | 
lui Dumnezeu. Află că la fântâna asta, numai 
dreptăţi a făcut Dumnezeu. Ştii dumneata pe 
boierul acela? El are curţi mari. Şi ştii unde-i 
curtea lui? Alăturea cu cel ce-a găsit banii. Şi 
la acela, săracul, într-o noapte i-a murit şi 
mama şi soţia, şi el s-a dus la boier să-i 
împrumute nişte bani. Boierul de mult voia să-i 
ia grădina lui, că avea o grădină cu pomi 
roditori, foarte frumoasă, chiar lângă grădina 
boierului. 

Şi a venit tânărul acela sărac la el, zicând: 

- Cucoane, dă-mi nişte bani împrumut 
să îngrop pe mama şi pe soţia, că ţi-oi prăşi 
la vară, ţi-oi cosi, voi secera pe lan. 

Şi boierul şi-a zis: „Acum îi momentul, 
că-i sărac!" 

- Dă-mi livada ta! 



- Cucoane, am muncit de mic, am 
plantat copaci, am răsădit şi nu pot să ţi-o 
dau! 

- Cât să-ţi dau pe livadă? 
Dar acela a spus aşa: ( 

- Să-mi dai 300 de galbeni, că de 
nevoie o dau, că n-am cu ce face 
înmormântarea. 

Dar boierul, văzându-l pe acela necăjit, 
că are doi morţi, nu i-a dat mai mult de 150 
de galbeni. 

- Cucoane, Dumnezeu să facă dreptate. 
Eu n-am cerut prea mult. Grădina mea face 
300 de galbeni. 

Şi săracul s-a dus plângând acasă, cu 
150 de galbeni, pentru că de nevoie a dat 
grădina. Dar a zis: „Dumnezeu să facă 
dreptate". 

Şi acum Dumnezeu a făcut dreptate. I-a 
găsit tocmai tânărul acela sărac. 150 de 
galbeni i-a dat boierul de bunăvoie şi 150 i-a 
uitat la fântână. Dumnezeu a făcut dreptate 
la fântână, că el când i-a dat numai 150 a zis: 
„Dumnezeu să facă dreptate cu banii! Nu 
mi-ai plătit grădina". 

Şi iată Dumnezeu cel preadrept i-a 
întors banii acum la fântână. I-a plătit 
grădina. 



Jj 

- Bine, la ăsta i-a făcut dreptate. Dar 
bătrânul care a fost omorât, cu ce era 
vinovat? 

- Ai văzut cum i-a dat cu muchia în cap 
şi I-a omorât? L-a întrebat de bani şi bătrânul 
nu ştia nimic. Bătrânul acesta - i-a spus 
îngerul -, când era tânăr de 25 de ani, era cu 
carul cu boi pe marginea unui râu. Şi un om 
a vrut să treacă râul acela şi, când era la 
mijlocul râului, l-a dovedit apa. Şi tot striga la 
el: „Măi, frate, nu mă lăsa, că mor! Mă înec, 
nu mă lăsa!" 

Şi el în loc să sară să-l scoată pe acela, 
a dat un bici în boi şi a zis: „Aşa îţi trebuie, 
cine te-a băgat acolo". Şi acela s-a mai luptat 
oleacă cu apa şi s-a înecat. Săracul acesta 
avea multe fapte bune, dar pentru acel păcat, 
că n-a sărit să-l scoată pe acela din apă, se 
ducea în iad. Şi lui Dumnezeu i-a fost mifâ şi 
a vrut să-i plătească în lumea aceasta, 
pentru că a avut greşeala aceea din tinereţe, 
când nu a vrut să-l scoată pe acela din apă. 
El l-a omorât pe acela că nu l-a scos din apă 
atunci, şi acum l-a omorât pe el nevinovat 
boierul ăsta. Dumnezeu a făcut foarte bine, 
că prin moartea asta, îl duce la bucurie şi la 
rai în vecii vecilor pe sărac. 

- Dar boierul? 

- L-ai văzut pe boier cum se bătea cu J, 
palma peste cap? Mai încolo l-a mustrat 

Ijj cugetul că l-a omorât pe bătrân. A întâlnit un 
om şi i-a dat calul de pomană, şi a întâlnit 

[|] altul şi i-a dat hainele lui şi a luat nişte haine 
vechi şi s-a dus la o mănăstire unde s-a făcut 
călugăr. 

v. 



Şi după 40 de ani cât o să se pocăiască 
l& acolo, o să-l ierte Dumnezeu că a omorât un 
flfî om nevinovat. Şi cu ocazia asta şi boierul se 
[fj mărturiseşte şi face canon şi se mântuieşte. 

Şi tu ai zis că la fântâna asta s-au făcut 
trei lucruri nedrepte, dar Dumnezeu a făcut 
trei lucruri drepte şi bune. Că judecăţile lui OJ 

Dumnezeu nu sunt ajunse de mintea 
omenească. 

Şi tu ai judecat ceva, dar judecăţile lui 
Dumnezeu n-au fost ca ale tale, că ele au fost 
bune foarte! Tu ai zis că rău a făcut şi El 
numai bine a făcut. Deci de acum înainte să 
nu mai judeci pe nimeni şi orice vei vedea 
să zici: Doamne, Tu toate le ştii! Eu nu 
cunosc judecăţile Tale! 



Aşadar să ţinem minte din această 

J povestire, că tot ce ni se pare nouă în lumea 

asta că-i strâmb şi rău, de multe ori ne 

| înşelăm! Că nu cunoaştem judecăţile lui 

Dumnezeu cele ascunse şi necuprinse. 

Nu cerca cele necercate şi nu voi să 
ajungi cele neajunse! Amin. 

CUM PUTEM CÂŞTIGA 
HARUL MÂNTUIRII? 

Harul lui Dumnezeu îl primim de la Botez 
şi îl păstrăm în noi prin Sfintele Taine şi prin 
toate faptele bune. Adică prin post, rugăciune, 
spovedeanie, împărtăşanie, citirea cărţilor 
sfinte, priveghere, milostenie, smerenie, 
naşterera şi creşterea copiilor în frica lui 
Dumnezeu şi toate celelalte, 
i Harul vine de la noi, dar nu-i spărgător de uşi. 
Dumnezeu nu forţează uşa inimii nimănui ca 
să intre. Ai auzit ce spune la Apocalipsă? lată 
stau la uşă şi bat. De va auzi cineva glasul 
Meu şi va 'deschide, Eu şi Tatăl vom veni la el 
şi lăcaş la el vom face ... 

Harul vine numai atunci când îi deschidem 

■ noi uşa inimii. El bate la uşă şi dacă suntem 
împietriţi şi nu ne silim să facem voia 
Domnului, harul nu vine cu sila. Pentru că 
Dumnezeu i-a dat omului voie de sine stăpâni- 
toare să primească harul sau nu. Harul nu 

• vine cu sila la noi. Că iată de zice Duhul Sfânt: 
De veţi vrea şi de mă veţi asculta, bunătăţile 

( pământului veţi mânca, iar de nu veţi vrea şi 

nu mă veţi asculta, sabia vă va mânca; că 

gura Domnului a grăit acestea (Isaia 1, 20-21). 

Auzi ce spune iarăşi Scriptura: Dumnzeu 

| l-a făcut pe om şi l-a lăsat în mâna sfatului 

\ său. Şi iar zice în Psaltire: Doamne, căci cu 
arma buneivoiri ne-ai încununat pe noi. Harul 

I îţi dă în gând: "Posteşte, omule, roagă-te, ", 

păzeşte-ţi mintea, fă milostenie, mergi la 
biserică, lasă şi urăşte păcatul, spovedeşte-te 
curat! lată ce trebuie să faci" 

Harul îţi dă în gând. Dacă vrei, îl asculţi; 
dacă nu, Dumnezeu cu sila nu mântuieşte pe 
nimeni. Atunci n-ar mai fi iad şi Rai, dacă 
fapta bună am face-o siliţi de puterea lui 
Dumnezeu, ci toate le face omul de bună 
voie. Că zice iarăşi Duhul Sfânt: Pe dătătorul 
de bunăvoie îl iubeşte Dumnezeu. 

Aşa că siliţi-vă cu dragostea lui Dumnezeu 
să faceţi ce este bine. Că după moarte nu 
mai este pocăinţă pentru nimeni. După 
moarte s-a închis uşa. Tot ce putem, să facem 
cât mai avem o scânteie de viaţă, căci după 
moarte nu mai este lucrare pentru fapta bună. 
în ce te găseşte moartea într-aceea te ia. 

Zice la Ecclesiast: De va cădea lemn în 
austru, de va cădea lemn în crivăţ, unde va 
cădea, acolo va rămâne. Iar Sfântul loan 
Gură de Aur tâlcuieşte aşa: „Când zice 
proorocul: De va cădea lemn în crivăţ..., oare 
de lemne se îngrijeşte Domnul? Aici de suflet 
grăieşte". Apoi zice: „Crivăţul este nepocăinţa 
care l-a apucat şi austru I este milostenia îşi 
pocăinţa. Căci unde va cădea sufletul după 
moarte, acolo va rămâne..,". Cum te-a 
apucat sfârşitul. Că până în minutul cel mai 
de pe urmă al vieţii tale, Mântuitorul, Care S-a 
răstignit pentru noi, aşteaptă împreună cu 
îngerii din ceruri şi cu toţi sfinţii mântuirea 
sufletului tău. 



Harul vine la noi, dar nu-i spărgător de 
uşi. Dumnezeu nu forţează uşa inimii 
nimănui ca să intre. Ai auzit ce spune la 
Apocalipsă? lată stau la uşă şi bat. De va 
auzi cineva glasul Meu şi va deschide, Eu şi 
Tatăl vom veni la el şi lăcaş la el vom face... 

Harul vine numai atunci când îi 
deschidem noi uşa inimii. El bate la uşă şi 
dacă suntem împietriţi şi nu ne silim să 
facem voia Domnului, harul nu vine cu sila. 
Pentru că Dumnezeu i-a dat omului voie de 
sine stăpânitoare să primească harul sau nu, 
Harul nu vine cu sila la noi. Că iată ce zice 
Duhul Sfânt: De veţi vrea şi de mă veţi 
asculta, bunătăţile pământului veţi mânca; iar 
de nu veţi vrea şi nu mă veţi asculta, sabia 
vă va mânca, că gura Domnului a grăit 
acestea (Isaia 1 , 20-21). 

Harul îţi dă în gând: „Posteşte, omule, 
roagă-te, păzeşte-ţi mintea, fă milostenie, 
mergi la biserică, lasă şi urăşte păcatul, 
spovedeşte-te curat! lată ce trebuie să faci". 

Harul îţi dă în gând. Dacă vrei, îl asculţi; 
dacă nu, Dumnezeu cu sila nu mântuieşte pe 
nimeni. Atunci n-ar mai fi iad şi Rai, dacă 
fapta bună am face-o siliţi de puterea lui 
Dumnezeu, ci toate le face omul de bună 
voie. Că zice iarăşi Duhul Sfânt: Pe dătătorul 
de bunăvoie îl iubeşte Dumnezeu. 

